Je Girars li Mareschauz, demorant à Salins, fiz çay en arriers Haymonet Maire, d’Oigney, fais savoir à touz ces qui ces lettres verront que, comme li nobles bers mes amez sires messire Jehans de Chalon, sires d’Allay, ait doné à moy et à mes hoirs de mon cors cenz soudées de terre, à panre et à recevoir chescun anz, le jour de l’uictive de la nativité Nostre Signour, en sa rente dou poiz de Salins, et ait ausi donné à moy et à mes hoirs de mon cors descendant un sien chasal assis en la vile de Salins, ou bourt communal es hoirs le conte de Chalon, devant la maison qui fut jadiz maistre Guillame de Baumes, d’une part, selon la maison qui fut Hugonet dou Molinet, et, d’autre part, selon la maison qui fut Symon à Papelart, en la forme et en la condiction qui est contenue en la leitre faite de ce, seelée dou seal doudit mons. Jehan, je dis et reconois en verité que je et mi hoir de mon cors, qui après moy tanront et auront les choses dessusdites, les devons tenir et reconostre doudit mons. Jehan de Chalon, signour d’Allay, et de ses hoirs, car eles muevent de luy; ne en main d’autre seignour je ne mi hoirs ne les poons metre ne d’autre seignour reconoistre. Et pour ces choses dessusdites, je et mi hoirs le doions servir, de quelque mestier que nos soions. En tesmoignaige de ceste chose, j’ay requis et fait metre en ces leitres le seal dou chapitre de Saint-Anathoile de Salins... Faites et donées ou mois de mars, l’an M CC nonante et un.